शाम को हम बहनें छत पर छिड़काव करतीं, सबकी चारपाइयां बिछातीं और नीचे रसोई से लाकर खाना ऊपर लगातीं। ठंडी छत पर ब्यालू का स्वाद अद्वितीय होता। जब हम लेटने लगते बाबा कहते, ''लटूरबाबा ने मेरे पैर तो दबाये ही नहीं।'' हम दोनों दौड़ पड़तीं जबकि लटूरबाबा सिर्फ मेरा नाम था क्योंकि मेरे आगे के छोटे छोटे बाल चोटी से निकल मेरी आंखों में पड़ते रहते थे। बाबा कहानी शुरू करते। उनकी कहानियों में लुटेरे और बटमार होते, सराय और भटियारिनें होतीं, व्यापारी और साहूकार होते। चोर लुटेरे हमेशा चतुर होते, साहूकार व्यापारी हमेशा घोड़े बेच कर सोने वाले होते जिनकी नींद लुट जाने पर ही टूटती; भटियारिनें हमेशा छबीली होतीं। लेकिन बाबा को यह बर्दाश्त नहीं था कि साहूकार की हार हो, इसलिए वे कहानियों में एक चेतक घोड़ा डाल देते जिसे सरपट दौड़ा कर चोर पकड़ लिया जाता। कहानी का अंत इस तरह होता ''तो लल्ली चोर बटमार को वह मार पड़ी कि उसकी अंटी गयी खुल और साहूकार को अपना माल तो मिला ही मिला, साथ में और माल भी मिल गयौ जो वह लक्षमनदास के यहां से लायौ थौ।'' यह लछमनदास भी हर कहानी में टपक पड़ता था। दादी सुनातीं सौंताल की कहानी, मोरा और सारंग नैनी की कहानी, फूलनदेई और ओलनदेई बहनों की कहानी। उनकी कहानियों में स्त्रियों के आंसू होते, पुरुषों के पाषाण हृदय होते और ऐसे पंछी पखेरू होते जो अचानक मदद को आ जाते।